सागर। शहर के मुख्य इलाकों से गुरुवार-शुक्रवार को लगातार चेन स्नेचिंग हुई। नागरिकों के नजरिए से ये लूट थी। पुलिस ने अपराध के तरीके को देखते हुए इन्हें चोरी माना। लेकिन उन 12 चेन स्नेचिंग का क्या। जिन्हें पुलिस ने अपने एफआईआर रजिस्टरों में लूट दर्ज किया। पुलिस चोरी से ज्यादा लूट को गंभीर वारदात मानती है। फिर लूट के इन 12 केस का खुलासा क्यों नहीं कर पाई।
जबकि इनमें से कुछ तो ऐसे केस हैं जिन्हें घटे हुए एक साल होने को है। इधर पुलिस का वही रटा-रटाया जवाब है। जैसे हम प्रयास कर रहे हैं.....। मुखबिर तंत्र को सक्रिय किया गया है....। कुछ सुराग मिले हैं.....। अपराधी जल्द सलाखों के पीछे होगा..... आदि-आदि । और फिर .....होता वही है। एक और महिला के गले से चेन लुट जाती है। नहीं तो किसी बुजुर्ग के हाथ से नोटों का थैला छीनकर बाइक सवार भाग जाते हैं।
चार में दो का खुलासा, वो अचानक हो गया
पदमाकर थाना क्षेत्र से अप्रैल और जून में दो चेन स्नेचिंग हुई। पुलिस कुछ नहीं कर पाई। लेकिन इसी बीच दहशरा के समय बीना के मंडी बामौरा में एक सराफा व्यवसायी की हत्या-लूट हो गई। जब आरोपी पकड़ में अाए। उन्होंने ये भी मान लिया कि पदमाकर थाने की दोनों चेन स्नेचिंग उन्हीं ने की थी। इस तरह पुलिस को बैठे-बिठाए चेन स्नेचिंग की दो घटनाओं के आरोपी मिल गए। बाकी दो चेन स्नेचिंग में से एक का मोतीनगर थाना क्षेत्र की थी। जिसके आरोपी को पुलिस ने घटना के 15 दिन बाद पकड़ा था। लूट की ये घटना राहतगढ़ बस स्टैंड के ओवर ब्रिज पर सीमा जैन नाम की महिला के साथ हुई थी।
हम हाथ पर हाथ धरकर नहीं बैठे हैं
पुलिस लगातार अपराधियों को खोजती है। अगर जनता जरा होशियार हो जाए तो इन वारदाताें का चंद घंटों में खुलासा हो सकता है। लेकिन होता ये है कि आरोपी बाइक सवार चेन स्नेचिंग कर भाग जाते हैं। पीड़ित चिल्लाते रह जाते हैं।उनके आसपास के लोग उन्हें पकड़ने की कोशिश तक नहीं करते। फिर भी हम जनता से ज्यादा अपेक्षा नहीं रखते। लेकिन इस तरह के मामलों में आरोपी को पकड़ने में कुछ समय लगता है। एक सिरा मिलने की जरूरत रहती है। उसके बाद सभी घटनाएं खुलना शुरू हो जाती हैं। हम इसी दिशा में काम कर रहे हैं। - गौतम सोलंकी, सीएसपी, सागर
चार पहिया सवार गिरोह पर संदेह
बीती दो चेन स्नेचिंग या पुलिस के मुताबिक चेन चोरी होने की घटनाओं में एक चार पहिया वाहन सवार चोर गिरोह का हाथ हाे सकता है। पुलिस सूत्रों के अनुसार एक एसयूवी कार में ये गिरोह सवार है। जो घटनाएं कर शहर से गायब हो जाता है। पुलिस को इसके कुछ तार मिले हैं। पुलिस के एक जांच अधिकारी का कहना है कि इन दोनों घटनाओं में संदेह था कि मैदानों में डेरा डालने वाले कुचबंदिया जाति के लोगों का हाथ हाे सकता है। खेल परिसर, झांसी रोड के डेरे खंगाले। लेकिन वहां कुछ नहीं मिला। पुलिस अब इस नई फोर व्हीलर सवार गिरोह की थ्याेरी पर काम कर रही है।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva